Diari Oficial de la Generalitat Valenciana


Sumari del DOGV 3783, del 30-06-2000 (2000/5408)

Informació pública de la modificació parcial de les bases generals que regeixen els processos selectius de l'ajuntament, i també la introducció d'una disposició addicional.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3783

Data del DOGV
:   30-06-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/5408


Data del document
:   14-06-2000

Organisme emissor
:   Ajuntament de Xixona

Tipus de document
:   Convocatòria

Descriptors 

:   * Xixona
    * concurs administratiu
    * administració local

Informació pública de la modificació parcial de les bases generals que regeixen els processos selectius de l'ajuntament, i també la introducció d'una disposició addicional. [2000/S5408]
  
El Ple de la corporació va adoptar en la sessió del dia 27 d'abril de 2000, acord de modificació de les bases 9.1 i 9.3 de les bases generals que regeixen els processos selectius d'aquest ajuntament, així com l'addició d'una disposició addicional. El text íntegre de les bases va ser publicat en el Butlletí Oficial de la Província d'Alacant número 87, del 15 d'abril de 1996, i en el Diari Oficial de la Generalitat Valenciana número 2.759, del dia 30 de maig de 1996.
  
Es transcriu a continuació el text íntegre de les modificacions introduïdes:
  
«Novena. Qualificació de les proves selectives
  
9.1. Els exercicis obligatoris i eliminatoris establerts en les bases específiques, que inclouran una prova de coneixements de valencià, seran puntuats de 0 a 10 punts. Serà necessari obtenir un mínim de 5 punts per a passar a l'exercici següent, excepte en el cas d'exercicis que valoren exclusivament l'aptitud de l'aspirant.
  
Les puntuacions que el tribunal atorgue a cadascun dels aspirants es computarà trobant la mitjana aritmètica de les qualificacions emeses per tots els seus membres.
  
Trobada la mitjana aritmètica de les puntuacions emeses, si hi haguera una diferència de quatre punts en més o en menys d'alguna o d'algunes puntuacions emeses respecte a la mitjana, s'eliminaran les puntuacions distanciades en aquesta quantitat, per una sola vegada sobre la resta de les puntuacions emeses.
  
No s'aplicarà aquesta precisió en el cas que, per raons d'aquesta, no restara cap qualificació per coincidir en la mateixa xifra les qualificacions màximes i mínimes respectivament i existir entre tots dos grups una diferència igual o superior a tres punts. En aquests casos s'obtindrà la qualificació trobant la mitjana de totes les qualificacions emeses, sense exclusions.
  
El resultat dels exercicis obligatoris s'obtindrà sumant les puntuacions de cadascun d'ells. Els aprovats accediran, si escau, a la realització dels exercicis voluntaris
  
Si les bases específiques preveuen exercicis voluntaris i no eliminatoris, es puntuaran de 0 a 2 punts cadascun.
  
La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Sobre la base d'aquesta, es formarà la llista d'aprovats i la proposta de nomenament. Es consideraran aprovats, d'entre els aspirants que han superat les proves, aquells que hagen obtingut major puntuació.
  
El president del tribunal, amb la conformitat unànime de tots els membres que estiguen formant-ne part, podrà decidir, una vegada transcorreguts 15 minuts del temps fixat per a la prova oral, que l'aspirant es retire, perquè considera la seua actuació manifestament deficient. Aquesta decisió en comportarà l'eliminació definitiva en el procés selectiu, si es tracta d'un exercici eliminatori, i la qualificació amb 0 punts si es tracta d'un de no eliminatori.
  
Els exercicis en que siga possible, i quan així ho determine el tribunal, una vegada finalitzat aquests, el tribunal podrà dialogar amb cada aspirant sobre temes relacionats amb el contingut de la seua exposició.
  
?/-
  
9.3 Els aspirants que superen les proves selectives amb plaça i únicament quan el sistema selectiu siga el d'oposició, el tribunal addicionarà a la qualificació final obtinguda en aquella, la puntuació següent, segons el certificat de coneixements de valencià que l'aspirant haja acreditat tenir, sempre que siga superior a l'exigit per a desenvolupar el lloc de treball, a efectes de determinar l'ordre en què quedaran definitivament en l'oposició:
  
- Certificat de coneixements orals de valencià: 1 punt.
  
- Certificat de grau elemental de valencià: 2 punts.
  
- Certificat de grau mitjà de valencià: 3 punts.
  
- Certificat de grau superior de valencià: 4 punts.
  
No podran acumular-se puntuacions derivades de la possessió de dos o més nivells.»
  
Disposició addicional
  
En els processos selectius convocats per a la cobertura de llocs de treball, tant si és com a funcionari o com a personal laboral, pertanyents als grups A i B i a l'escala bàsica de la Policia Local, classe Agent, independentment que ho siga per a la cobertura en propietat o en caràcter d'interinitat, es formarà una borsa de treball per a la selecció de personal interí, amb aquells aspirants que, havent superat totes les proves, no hagen obtingut plaça.
  
La convocatòria d'un nou procés selectiu per a la mateixa plaça implicarà necessàriament l'anul·lació de la borsa de treball existent i la creació d'una de nova.
  
El criteri de priorització de la borsa serà la puntuació final obtinguda en el procés selectiu.
  
Per a poder obtenir el nomenament com a funcionari interí o com a personal laboral interí, els aspirants hauran de mantenir els mateixos requisits que els que es demanaren en la convocatòria corresponent. En el cas de la Policia Local, a més a més, els aspirants hauran de sotmetre's a un reconeixement mèdic, pel facultatiu que en el seu moment designe l'ajuntament i que es farà atenent als criteris establerts en l'Ordre de 22 de desembre de 1997, de la Conselleria de Presidència, per la qual es modifica la de data 5 de desembre de 1994, de la Conselleria d'Administració Pública, on s'estableixen els criteris mínims per a la selecció dels policies locals de la Comunitat Valenciana, en les proves físiques, psicotècniques i de reconeixement mèdic.
  
Cosa que es fa pública als efectes oportuns.